Vaani Pushpa 94 Views FROM 30TH , IPO , IRCTC
ipo
న్యూఢిల్లీ: భారతీయ రైల్వేకు చెందిన అనుబంధ కంపెనీ ఇండియన్‌ రైల్వే క్యాటరింగ్‌ అండ్‌ టూరిజం కార్పొరేషన్‌ (ఐఆర్‌సిటిసి) ఐపిఒ అతి త్వరలోనే ఇన్వెస్టర్ల ముందుకు రానుంది. ఈ నెల 30 నుంచి పబ్లిక్‌ ఇష్యూ ప్రారంభం కానుంది. కేంద్ర ప్రభుత్వం కార్పొరేట్‌ పన్నును గణనీయంగా తగ్గించడంతో దేశ ఈక్విటీ మార్కెట్లు ఒక్కసారిగా బేరిష్‌ నుంచి బుల్లిష్‌గా మారిన వెంటనే ఐఆర్‌సిటిసి తన ఐపిఒ ప్రణాళికను బయటకు తీయడం విశేషం. కార్పొరేట్‌ పన్ను కోతతో సూచీలు ఇప్పటికే 8 శాతం పెరిగాయి. గడచిన కొన్ని నెలల్లో ఐపిఒ మార్కెట్‌ చతికిలపడి ఉంది. ఒకటి, రెండు మినహా పెద్దగా ఐపిఒలు రాలేదు. మార్కెట్లు తీవ్ర అనిశ్చితి పరిస్థితుల్లో, బేరిష్‌ సెంటిమెంట్‌ ఉండడంతో ఐపిఒ ప్రణాళికలను కంపెనీలు వాయిదా వేసుకోవాల్సి వచ్చింది. కానీ, ఉన్నట్టుండి మార్కెట్లు సానుకూలంగా మారడం ఐపిఒ మార్కెట్‌లో మళ్లీ కళవచ్చింది. ఇందులో ముందుగా ఐఆర్‌సిటిసి ఉండడం మరింత ఆసక్తికరం. ప్రతిపాదిత ఐఆర్‌సిటిసి ఐపిఒ ద్వారా ప్రభుత్వం రూ.480కోట్లను సమీకరించాలనుకుంటోంది. అంటే ఆఫర్‌ ఫర్‌ సేల్‌ ద్వారా ప్రభుత్వం ఐఆర్‌సిటిసిలోని తనకున్న వాటాలో కొంత మొత్తాన్ని ఐపిఒలో భాగంగా విక్రయించనుంది. అంటే ఈ ఐపిఒ ద్వారా సమీకరించే నిధులు ప్రభుత్వ ఖజానాకే వెళతాయి. ఐఆర్‌సిటిసిలో 12.5శాతం వాటాను ప్రభుత్వం ఐపిఒ ద్వారా తగ్గించుకుంటోంది.
తాజా బిజినెస్‌ వార్తల కోసం క్లిక్‌ చేయండి…. https://www.vaartha.com/news/business/